**Seimo narės Rimos Baškienės pranešimas: „Lietuvos valstybinės simbolikos iškraipymas oficialiuose stenduose – netoleruotinas veiksmas“**

2013 m. lapkričio 8 d. pranešimas VIR

Viešose vietose statomuose stenduose „Kuriame Lietuvos ateitį“**,** kuriuose skelbiama, kad Europos Sąjunga ir Lietuvos Respublika finansuoja vieną ar kitą projektą, baltai mėlyname stendo fone dėmesį patraukia stendo kairėje pusėje (nuo žiūrovo dešinėje) nupiešta keturspalvė juosta – prie Lietuvos vėliavoje simbolizuojamų trijų spalvų : geltonos, žalios, raudonos, prilipdant mėlyną.

Lietuvos Respublikos valstybės vėliavos įstatymas numato, kad Lietuvos valstybės vėliava yra oficialus Lietuvos valstybės simbolis, sudarytas iš trijų lygių horizontalių spalvų juostų: viršutinės – geltonos, vidurinės – žalios, žemutinės – raudonos. Įstatymo įgyvendinimą prižiūri Lietuvos heraldikos komisija, savivaldybių administracijos ir kitos atsakingos institucijos.

Manydama, kad minėtas naujadaras neatitinka įstatyme numatytų Lietuvos valstybės vėliavos naudojimo principų Seimo narė Rima Baškienė kreipėsi į Lietuvos heraldikos komisiją su prašymu atsakyti, ar minėtas Lietuvos valstybės vėliavos atvaizdavimas nepažeidžia įstatyme numatytų Lietuvos valstybės vėliavos naudojimo principų?

Gautame Lietuvos heraldikos komisijos atsakyme, kurį pasirašė komisijos pirmininkas Edmundas Rimša, rašoma**: „Lietuvos heraldikos komisija mano, kad stenduose „Kurkime Lietuvos ateitį“ pavaizduota keturspalvė juosta, iškraipo ne tik istoriškai susiklosčiusias valstybės spalvas, bet ir menkina Lietuvos prestižą. Šį nesusipratimą būtina kuo skubiau ištaisyti“.**

„Stendo autoriai, prie Lietuvos vėliavą simbolizuojančių trijų spalvų nevykusiai prilipdę ketvirtąją ir sukūrę tokį naujadarą bei valstybės institucijos, statančios tokius stendus, turėtų pagalvoti kaip šią klaidą nedelsiant ištaisyti“, – pritardama Lietuvos heraldikos komisijos nuomonei teigia Rima Baškienė.

*Daugiau informacijos:*

*Rima Baškienė 869842173*

*Andrejus Gaidamavičius 861619498*